Løslatt etter skytesiktelse i september - nå er han siktet for parteringsdrap
En bekjent av både 26-åringen og den nå avdøde 34-åringen som ble funnet i en koffert på Ammerud fredag, forteller at 26-åringen var opptatt av å fremstå som en «gangster» etter skyteepisoden i august. – Han skrøt av at han ble løslatt fordi politiet ikke kunne bevise noen gjentagelsesfare. Etterpå har mange vært redd for at noe skulle skje. Jeg synes det er fryktelig hvis det har gått utover 34-åringen. Han var bare verdens snilleste og roligste fyr, sier den bekjente til VG. Han beskriver at flere av de siktede i saken er en del av hardt miljø i Oslo, der både narkotika og vold er bestanddeler. – Men 34-åringen var ikke der. Han var en stille fyr som drev med sitt, sier en annen gammel venn av den drepte mannen. Saken mot 26-åringen er fortsatt under etterforskning av Oslo politidistrikt, men mannens forsvarere har ikke hørt noe fra politiet siden han ble løslatt i september, en uke før varetektsperioden gikk ut. – Såvidt jeg vet er siktelsen opprettholdt, men saken er nok ikke så alvorlig som politiet først antok, sier medforsvarer Kaja de Vibe Malling. Politiadvokat Kari Kirkhorn, som har ansvaret for den grufulle drapsetterforskningen, er ikke kjent med detaljene i den tidligere saken. – Så langt har vi kun hatt tid til å konsentrere oss om straksetterforskningen. Det er mye som gjenstår, sier hun. Parteringssiktede var for ruset: Måtte vente med avhør Både 26-åringen og hans medsiktede, en 24 år gammel mann fra Oslo, er tidligere dømt for både vold og trusler. I dag ble de varetektsfengslet for fire uker av Oslo tingrett, sammen med 27 år gammel kvinne. De tre har forklart seg noe ulikt om sin rolle i saken. • 26-åringen innrømmer at han var i leiligheten da drapet skjedde, men sier han ikke var delaktig i voldshandlingene, ifølge forsvareren. • 24-åringen har innrømmet at han var delaktig i drapet, og samtykket til fengslings i dag, ifølge forsvarer Unni Fries. • Den 27 år gamle kvinnen begjærte seg løslatt, ifølge forsvarer Heidi Ysen, som ikke vil kommentere kvinnens forklaring til politiet.
I sommer skjøt kampsportutøveren (26) en bekjent i magen, men politiet løslot ham fra varetekt. Nå er han siktet for drap.